El candidat a l'alcaldia de Barcelona Manuel Valls es compromet en el seu programa electoral a "eliminar" el top manta de la ciutat i a "controlar les màfies que el gestionen" en els 90 primers dies de mandat. La seguretat és el primer punt del programa electoral de Valls que, en aquesta matèria, també proposa 1.500 nous agents de la Guàrdia Urbana i la restitució de la unitat d'antiavalots del cos. Crear una regidoria de Famílies i Gent Gran i un observatori internacional de ciutats mediterrànies contra el canvi climàtic ubicat al castell de Montjuïc són algunes de les mesures que proposa. D'altra banda, el candidat a l'alcaldia planteja un programa per començar a preparar la candidatura de Barcelona als Jocs Olímpics i dedicar un carrer a Joan Antoni Samaranch pel seu paper en els Jocs Olímpics del 1992. Pel que fa a la seguretat, el programa electoral de Valls, que es presenta a les eleccions amb la plataforma Barcelona pel Canvi-Ciutadans, també planteja que sigui el mateix alcalde qui assumeixi l'estratègia de seguretat de la ciutat, l'ús de la 5G com a eina de suport a la tasca policial o la demanda a la Generalitat de més presència de Mossos d'Esquadra a la ciutat, així com la introducció en l'agenda política de la creació d'una policia metropolitana. En qüestions socials, Valls planteja "incrementar la capacitat d'acció social de Barcelona", crear una nova regidora de Famílies i Gent Gran i una Oficina d'Afers del Poble Gitano. A més, l'exprimer ministre francès es compromet a seguir impulsant els punts d'assessorament energètic, posats en marxa durant el mandat de l'alcaldessa Ada Colau. En qüestions d'immigració, aposta per acollir refugiats, però també per "organitzar amb responsabilitat" la immigració per "evitar un efecte crida".     Davant del que anomena "urgència climàtica", el programa de l'ex-primer ministre francès planteja un "pla de xoc" per "dissenyar una estratègia municipal contra el canvi climàtic". Entre les mesures, aposta per la gratuïtat del transport públic dins de la ciutat en episodis d'alta contaminació i la creació d'un observatori internacional de ciutats mediterrànies contra el canvi climàtic que estigui ubicat al castell de Montjuïc.   Barcelona, cocapital de l'Estat  A més, Valls defensa que Barcelona esdevingui la cocapital de l'Estat i "construir un projecte de colideratge de la ciutat a l'Estat", així com "recuperar l'esperit original de Barcelona capital del Mediterrani". També planteja crear una Oficina Brexit per atendre els britànics que viuen a la ciutat i posa sobre la taula la necessitat d'un replantejament de la governança de l'Àrea Metropolitana de Barcelona.  En urbanisme, la candidatura de l'ex-primer ministre francès vol "accelerar" el projecte executiu de la Rambla per iniciar les obres l'any 2020, remodelar la Via Laietana, l'avinguda Paral·lel i negociar amb el ministeri de Foment el desdoblament de la Ronda Litoral, entre altres qüestions.  A més, el programa proposa un nou Pla de Barris "orientat a l'eficàcia de les inversions i la transversalitat de les accions". Pel que fa a la Sagrada Família, el programa de Valls es limita a dir que "impulsarà l'acord amb la Sagrada Família per facilitar el seu desenvolupament consensuat".  Crear 20.000 habitatges "assequibles" amb el sector privat Valls es fixa l'objectiu de crear 20.000 habitatges "assequibles" en vuit anys, dels quals 10.000 estarien a la ciutat de Barcelona i els altres 10.000 a l'àrea metropolitana. El 75% dels pisos creats a la ciutat serien de lloguer assequible. "Assolirem aquest repte en el marc d'una col·laboració amb el sector privat", apunta el programa.  A banda de l'habitatge social, Valls també proposa incrementar la construcció d'habitatges privats per fer-ne disminuir els preus. Per fer-ho, l'ex-primer ministre francès vol "agilitzar" els processos, tant de producció com d'adquisició de sòl i de tramitació perquè els empresaris obtinguin llicències de construcció més ràpidament. Amb aquestes mesures, Valls diu que es podran construir els 20.000 habitatges privats que apunta que ja tenen ordenació urbanística desenvolupada a Barcelona.   Jocs Olímpics i homenatge a Samaranch  Amb l'objectiu que Barcelona presenti una candidatura per organitzar de nou uns Jocs Olímpics, Valls proposa en l'últim punt dels seu programa crear el programa 'Barcelona cap als Jocs Olímpics' per tal de preparar la candidatura als Jocs Olímpics d'hivern del 2030 o els d'estiu del 2032. Malgrat que reconeix que la decisió s'ha de consensuar amb la Generalitat, l'Estat i el Comitè Olímpic Espanyol, la candidatura de l'ex-primer ministre francès insisteix que hi ha precedents de ciutats que han repetit en l'organització d'uns Jocs Olímpics, com París, Londres o Atenes.  El penúltim punt del programa de Valls també planteja fer un homenatge a Joan Antoni Samaranch, que va ser president del Comitè Olímpic, per "reconèixer les persones que van fer possible" que Barcelona organitzés els Jocs Olímpics del 1992. A més d'actes per retre homenatge a Samaranch, Valls aposta per dedicar-li un carrer a la ciutat.

Summary: Valls es compromet en el programa electoral a "eliminar" el top manta a Barcelona en els 90 primers dies de mandat


Els sindicats agraris Unió de Pagesos (UP) i JARC han organitzat per a aquest divendres 29 de setembre marxes amb tractors a les comarques de Barcelona, la Catalunya Central, el Penedès, Girona, Tarragona i les Terres de l'Ebre "en defensa de la democràcia i la llibertat". Així ho han comunicat les entitats en un escrit en què s'explica que la iniciativa és una resposta a les detencions de càrrecs polítics, la "intervenció de facto" de la Generalitat i la "violació dels drets civils. Les marxes surten a partir de les vuit del matí dels diferents punts de Catalunya amb l'objectiu de concentrar-se davant de seus estatals com delegacions o subdelegacions del govern o delegacions d'Hisenda. A les comarques d'Osona, l'Anoia, el Berguedà i el Bages els tractors es dirigiran fins a la Delegació d'Hisenda de Manresa, on és previst que es concentrin a partir de les deu del matí. Els tractors del Maresme, el Vallès Occidental, el Vallès Oriental, l'Alt Penedès, el Baix Llobregat i el Garraf es dirigiran cap a la Delegació del Govern estatal a Barcelona, on s'han de concentrar a partir de les dotze del migdia. A les comarques gironines els tractors sortiran des de diversos punts i s'aniran sumant a la marxa en diverses columnes fins a arribar a la Subdelegació del Govern de l'Estat a Girona. Hi seran a partir de les dotze del migdia. A les comarques del Camp de Tarragona l'esquema és similar, i la concentració tindrà lloc davant de la Subdelegació del Govern de l'Estat a Tarragona, també a partir de les dotze del migdia. Finalment, a les comarques de l'Ebre les diferents columnes de tractors aniran sortint a partir de dos quarts de nou del matí i la previsió és que totes es concentrin a partir de les deu davant la Delegació d'Hisenda de Tortosa. Cal recordar que UP, JARC i la Federació de Cooperatives Agràries de Catalunya (FCAC) ja van celebrar una 'marxa pagesa per la llibertat i la dignitat del país' dissabte passat a Lleida.

Summary: Pagesos d'arreu del país organitzen marxes amb tractors "en defensa de la democràcia i la llibertat"


Josep Rius, que ocupava aquest lloc des que Puigdemont va assolir la presidència, serà ara director general  d’Anàlisi i Prospectiva ACN Barcelona.-Canvis a l'entorn del president de la Generalitat, Quim Torra. El Consell Executiu d'aquest dimarts ha aprovat que l'Oficina del President estigui dirigida per Joan Ramon Casals, fins ara alcalde de Molins de Rei. Així, Torra relleva en aquest càrrec Josep  Rius, que havia assumit aquesta tasca des que Carles Puigdemont va ser nomenat president de la Generalitat. Rius, ara, serà director  general  d’Anàlisi i Prospectiva, dependent del Departament de la Presidència. Casals és considerat afí a l'expresident Carles Puigdemont i va liderar la revolta del sector crític del PDeCAT al juliol passat que va acabar amb el relleu de Marta Pascal al capdavant del partit.  Nascut a Molins de Rei, l’any 1974, Casals és llicenciat en Dret per la Universitat de Barcelona i especialitzat en Dret Financer i Tributari. En l’àmbit privat, ha treballat en una entitat financera. Entre els anys 1997 i 1999,  ha  estat regidor  de  l'Ajuntament  de Molins  de  Rei  i  portaveu  del  grup municipal  de  CiU.  Entre  l’any 2007  i  el  2013,  ha  estat  regidor de  Promoció Econòmica i Fira, primer tinent d’alcalde, president de l’Àrea de Serveis a les Persones i regidor de Cultura. També ha ocupat el lloc de secretari de política municipal de CDC entre el 2006 i el 2016. Al Parlament, ha estat diputat de l’XI legislatura, vicepresident de la Comissió  d’Empresa  i  Coneixement,  president  de  la  Comissió  d’estudis d’Emprenedoria i Autònoms, i ponent de Llei de Comerç. Des del 2013, ha estat alcalde de Molins de Rei.  Josep  Rius, persona també fidel a Puigdemont i que va heretar Torra a l'Oficina del President, ara serà director  general  d’Anàlisi i Prospectiva. Nascut a Barcelona, l’any 1974, Rius és llicenciat en Dret per la Universitat Autònoma de Barcelona, màster Acadèmic en dret de l’empresa per la Universitat Pompeu Fabra, postgrau en Direcció i Gestió  d’Institucions,  Empreses  i  Plataformes  Culturals  per  la Universitat Pompeu Fabra, i màster en Gestiói Direcció Pública per ESADE. També ha cursat el Programa Vicens Vives, “Valors, compromís i lideratge” a ESADE. Des  del  2016  és  director  de  l’Oficina  del  President  de  la  Generalitat  de Catalunya. Anteriorment  va  ser  cap  del  Gabinet  de  la  Primera  Tinència  d’Alcaldia  de l’Ajuntament  de  Barcelona amb Xavier Trias,  cap  del Servei  de  Coordinació  Institucional  de l’Institut d’Estudis Catalans (IEC) i va treballar d’advocat a COMSA i ACCIONA. Al mateix Consell Executiu s'ha nomenat també Pere Martínez i Ammetller com a director general de Relacions amb Entitats i Col·lectius  de  Diferents  Territoris  i  Cultures,  del Departament de la Presidència; i també Gemma Domènech i Casadevall com a directora general de Memòria Democràtica, depenent del Departament de Justícia.  Oficina per a la Reforma Horària i l'Àrea de  Seguretat  Institucional   El  Govern  ha  aprovat  també aquest dimarts el  Decret  de  reestructuració  del  Departament  de  la Presidència, en el qual es mantenen les mateixes unitats directives ja existents però s’hi introdueixen algunes modificacions pel que fa a la denominació i funció dels òrgans. En aquest sentit, l’Executiu crea l’Oficina per a la Reforma Horària, l’Àrea de Seguretat Institucionali la Direcció General de Relacions amb Entitats i Col·lectius de Diferents Territoris i Cultures, entre altres modificacions.  En primer lloc, en compliment dels acords del Pacte per a la Reforma Horària, es  crea  l’Oficina  per  a  la  Reforma  Horària  amb  l’objectiu  de  coordinar  les polítiques en l'àmbit de l'organització i els usos dels temps de la vida quotidiana.  Aquesta  oficina  també  vetllarà  per  l’aplicació  de  la  transversalitat  en  la planificació, la gestió i l’avaluació de les polítiques departamentals en el seu àmbit de competència i farà l’anàlisi de l'acció de Govern en relació amb les polítiques  vinculades  amb  la  reforma  horària;  i  es  relacionarà amb  la  Unió Europea  i  les  comissions  internacionals  que  impulsin  una  millora  de  l’ús  del temps en la vida quotidiana.  L’Oficina  per  a  la  Reforma  Horària  s’adscriu  al  Gabinet  del  Conseller  o Consellera  de  la  Presidència,  al  costat  de  la  l’Oficina  de  la  Secretaria  del Conseller o Consellera; l’Oficina de Premsa, i l’Oficina de Protocol. L’Àrea de Seguretat Institucional En segon lloc, es crea l’Àrea de Seguretat Institucional per tal de garantir la seguretat  del  president  de  la  Generalitat,  els  expresidents  i  el  titular  del Departament  de  la  Presidència.  També  té  per  objectiu  planificar i  implantar mesures adreçades a la protecció del personal i les instal·lacions del Palau de la Generalitat, seu de la Presidència de la Generalitat.  Per a l’exercici d’aquestes funcions, comptarà amb personal de la Policia de la Generalitat-Mossos d’Esquadra adscrits al Departament d’Interior, competent en matèria de seguretat ciutadana. L’Àrea de Seguretat Institucional exerceix les seves funcions sens perjudici de les funcions atribuïdes a altres òrgans amb competència sobre la seguretat ciutadana, d’acord amb els procediments de coordinació i col·laboració que s’estableixin per a la protecció de la Presidència de la Generalitat.  En tercer lloc, es crea la Direcció General de Relacions amb Entitats i Col·lectius de Diferents Territoris i Cultures, que dirigirà la interlocució de les relacions entre l’Administració  de  la  Generalitat i  les  entitats  foranes  representatives  de col·lectius  d’altres  territoris  de  l’Estat  espanyol  amb  especial  presència  a Catalunya.  També impulsarà el desenvolupament d’activitats dutes a terme per aquestes entitats i promourà que les seves actuacions fomentin la integració sociocultural dels  seus  membres  en  la  societat  catalana,  alhora  la  difusió  de la  llengua  i cultura catalanes entre els seus membres.  A  la  Direcció  General  també  se li  encarrega  conèixer  les  actuacions  dels departaments de la Generalitat en els territoris de parla i cultura comunes, i fomentar-ne  la  seva  coordinació,  així  com  analitzar  possibles  sinergies  i elaborar propostes d’actuació comunes dels departaments de la Generalitat en els territoris de parlai cultura catalanes.  La  Direcció  General  dependrà  del  Comissionat  de  la  Presidència  per  al Desplegament  de  l’Autogovern,  a qui  li  proposarà  actuacions  que siguin  necessàries per a l’enfortiment de les relacions institucionals amb els territoris de parla i cultura catalanes.  Altres modificacions El Govern també ha ampliat les funcions del Comissionat de la Presidència per al  Desplegament  de  l’Autogovern que,  entre  altres,  s’encarrega d’impulsar actuacions relacionades amb l’aprofundiment, el desenvolupament i l’evolució de l’autogovern; la participació en les Comissions Bilaterals Estat-Generalitat en les  quals  sigui  designat/ada;  coordinar  la  difusió  i  la  promoció  de  la  realitat catalana i la representació institucional del Govern de la Generalitat a Madrid i la interlocució amb les entitats representatives de col·lectius d’altres territoris de l’Estat espanyol amb especial presència a Catalunya.  D’altra banda, es modifiquen les funcions del Gabinet Tècnic, dependent de la Secretaria  General  de  la  Presidència,  del  qual  es  reforcen  les funcions  de coordinació. També  es  modifiquen  les  funcions  de  l’Àrea  d’Organització,  per impulsar  la coordinació  i  l’assessorament  a  les  unitats  departamentals  i  organismes vinculats amb l’ús d’internet, webs, xarxes socials.  En  un  altre  ordre  de  coses,  la  Sub-direcció  General  d’Assistència  Jurídica  i Règim Local passa a anomenar-se Sub-direcció General d’Assistència Jurídica i Innovació a l’Administració Local, per reforçar les noves funcions referents a la promoció, recerca, modernització de la gestió, organització i funció públiques de l’Administració local.  Per últim, es modifica la composició del Consell Editorial de la Generalitat de Catalunya,  que  passa  a  estar  format  pels  titulars  de  la  Secretaria  de Comunicació  del  Govern  i  Mitjans  de  Comunicació  del  Departament de la Presidència;  de  la  direcció  de  l’Entitat  Autònoma  del  Diari  Oficial i de Publicacions de la Generalitat de Catalunya; de la Direcció General de Difusió; de  la  Sub-direcció  General  de  Difusió  i  de  la  Sub-direcció  General  de Publicacions  de  l’Entitat  Autònoma  del  Diari  Oficial  i  de  Publicacions  de  la Generalitat de Catalunya

Summary: Torra nomena director de l'Oficina del President a l'alcalde de Molins de Rei


La primera tinent d'alcalde de la Paeria, Montse Mínguez, ha negat que la col·locació de senyals de trànsit bilingües tingui qualsevol vinculació política. La seva introducció va començar a partir del 2011 – per tant, en l'anterior mandat -  i va ser fruit de diferents resolucions judicials que, a Lleida ciutat, donaven la raó als conductors que recorrien multes escudant-se en què l'explicació escrita de senyals en guals, zones blaves o zones de càrrega i descàrrega només figuraven en català. Mínguez ha recriminat a CiU, ERC i la Crida-CUP ''la polèmica que ells mateixos han creat amb el català a la Paeria'' i la seva voluntat d'utilitzar la llengua per danyar l'equip de govern. Així mateix, ha ratificat que el consistori compleix ''escrupolosament'' les lleis, les normes i les recomanacions del Síndic en matèria de llengua. Davant la proliferació de sentències sobre la llengua als senyals de trànsit, que acabaven anul3lant sancions municipals d'infraccions i vialitat i trànsit, es van començar a col·locar senyals bilingües puntualment, aprofitant les ocasions en què calia renovar-los per estar malmesos o tenir informació no actualitzada, ha explicat Mínguez.  La primera tinent d'alcalde ha fet aquestes declaracions en resposta als grups municipals de CiU, ERC i Crida-CUP que aquest dilluns ha tornat a qüestionar l'ús del català a la Paeria. Mínguez ha insistit de nou que l'Ajuntament de Lleida compleix des de sempre la legislació i les normatives vigents en matèria de llengua així com les recomanacions del síndic: ''la Paeria fomenta la imatge pública i l'ús del català i empra el català en totes les comunicacions i les notificacions adreçades a les persones físiques i jurídiques de l'àmbit de llengua catalana i si hi ha alguna persona que demana ser atesa en castellà, ho fem, tal i com assenyala el Síndic''.  Segons la Paeria, la resolució del Síndic ''reflecteix la normalitat que impera a la Paeria pel que fa a la llengua tot i que alguns grups volen fer-ne ús i bandera d'aquest tema, volen fer una guerra que, en definitiva, no existeix''. Mínguez ha dit que el Síndic no indica que la Paeria faci cap vulneració. Així mateix, la tinent d'alcalde ha explicat que el jutge del contenciós administratiu de Lleida que va dictar les resolucions contra els senyals només en català va posar de manifest la seva intenció de portar aquest tema per la via penal però finalment el fiscal no ho va admetre. Finalment, la regidora ha assenyalat que des del mandat anterior, s'han reposat 167 senyals amb la informació bilingüe i s'ha fet per altres motivacions més enllà de les lingüístiques: per estar malmesos o bé per necessitat d'actualitzar el text de les indicacions. La pràctica totalitat d'aquests senyals es van col·locar el mandat passat. Només 14 han estat els que s'han col·locat aquest 2016, un fet que, com ha dit Montse Mínguez, ''desmunta'' l'argumentació de CiU, ERC i la Crida que, ''per una pura utilització política'', vinculen aquest tema amb l'acord de cartipàs que l'equip de govern va firmar amb Ciutadans.

Summary: La Paeria diu que el bilingüisme als senyals de trànsit es va introduir al 2011 arrel de sentències judicials


L'AMB reclama al Govern que es replantegi la mesura i critica que vulgui "traspassar la responsabilitat" a l'ens supramunicipal ACN Barcelona.-L'Àrea Metropolitana de Barcelona (AMB) veu "absolutament insuficient i impossible de controlar" un termini de precontractació de 15 minuts pels serveis dels VTCs com Uber i Cabify. En un comunicat, l'AMB assegura que establir un "temps suficient" per demanar un d'aquests vehicles és un "dels aspectes essencials" que els diferencien dels taxis. Segons l'AMB, limitar la precontractació a 15 minuts "desvirtua el concepte i la finalitat" i genera "confusió i competència amb el servei del taxi, cosa que precisament és el que es tracta d'evitar". Per això, l'AMB demana al Govern que es replantegi la mesura i fixi un termini "més ampli, proporcional i ajustat a les característiques pròpies dels VTCs".  A més, l'Àrea Metropolitana critica que la conselleria de Territori l'emplaci a ampliar el termini "si ho considera convenient, per via del reglament metropolità".  "L'AMB considera impropi que, si el Govern de la Generalitat dona a entendre que és possible un termini de precontractació més ampli, no vulgui cobrir-lo amb la major seguretat jurídica que dona una llei i, en canvi, vulgui traspassar la responsabilitat a l'AMB, quan és prou sabut que seria molt més atacable", ha dit l'òrgan supramunicipal en el comunicat.

Summary: L'Àrea Metropolitana veu "insuficient i impossible de controlar" un termini de precontractació dels VTC de 15 minuts


JxCat ha demanat a la presidenta del Congrés, Meritxell Batet, que adopti "les mesures necessàries perquè s'adverteixi formalment tots els membres de la cambra" de l'obligació de no fer declaracions públiques que donin per feta la culpabilitat dels parlamentaris presos. A l'escrit dirigit a la presidència de la cambra baixa, el partit denuncia que declaracions de diputats de PP, Cs i Vox vulneren la presumpció d'innocència i una directiva europea. Concretament, l'article 4.1 de la directiva 206/343 del Parlament europeu que diu que els estats membres hauran de garantir que "les declaracions públiques efectuades per les autoritats públiques" no facin referència a persones acusades en procediments judicials com a culpables "mentre no s'hagi provat la culpabilitat". JxCat cita declaracions del líder del PP, Pablo Casado que afirma que els diputats presos "estan a la presó per donar un cop a l'Estat"; del president de Cs, Albert Rivera, que afirma que "estan processats per donar un cop a la democràcia" o de la diputada de Vox, Macarena Olona, que els va titllar de "criminals", "delinqüents" i "colpistes".  El grup parlamentari demana que es faci aquesta advertència per "salvaguardar els drets" dels diputats i perquè "no es tornin a repetir" per part de parlamentaris de la cambra baixa declaracions públiques d'aquest tipus i argumenta que Batet ho pot fer en virtut de l'article 12 del reglament del Congrés.  En una piulada, el diputat pres de JxCat Jordi Sànchez ha compartit l'escrit dirigit a Batet i ha argumentat que "defensar la democràcia i l'estat de dret és respectar la presumpció d'innocència". "Demanem a la presidenta Batet que ens defensi davant els que condemnen extrajudicialment, especialment si aquests són altres diputats", ha afegit Sànchez a Twitter.

Summary: JxCat demana a Batet que adverteixi els diputats que no poden parlar dels parlamentaris presos com si fossin culpables


L'ajuntament canviarà elements de joc malmesos o obsolets i substituirà paviments, tanques, encintats i mobiliari urbà ACN Barcelona.-L'Ajuntament de Barcelona destinarà 1,8 milions d'euros a millorar un total de 41 àrees de joc infantil de la ciutat a Ciutat Vella, Eixample, Sants-Montjuïc, Nou Barris, Sant Andreu i Sant Martí. El consistori ha aprovat dos projectes d'arranjament d'aquests espais, amb la voluntat d'adequar-los i renovar-los per afavorir la proximitat dels jocs als infants, garantir la màxima qualitat i seguretat de les instal·lacions i promoure l'esbarjo a l'aire lliure. En concret, es canviaran els elements de joc malmesos o obsolets i se substituiran paviments, tanques, encintats i mobiliari urbà. La ciutat disposa de 841 àrees infantils. En la categoria de jocs tradicionals, les àrees disposen de tobogans, gronxadors, balancins, rodones, castells i carrusels, entre d'altres, i engloben el 75% dels elements totals. El 25% restant es consideren jocs moderns, com tirolina, pènduls, jocs d'equilibri o d'escalar.  La tinenta d’alcaldia d’Ecologia, Urbanisme i Mobilitat, Janet Sanz, ha qualificat l'actuació d'"urgent" i "necessària" i anirà acompanyada en un increment de les àrees de joc en el futur.

Summary: Barcelona destinarà 1,8 MEUR a millorar 41 àrees de joc infantil


Els dotze encausats per les càrregues policials del 2011 a la Universitat de Girona (UdG) reclamen a la fiscalia que, com ja ha fet amb ells, també concreti si vol dir a judici els dos mossos investigats pels delictes de lesions i contra la integritat moral. Tant en el cas dels estudiants i el personal del PAS, com en el dels dos agents de paisà, la causa que se segueix és comuna. La fiscalia ha demanat obrir procés oral contra els primers, però al seu escrit no diu res dels mossos. Per això, els encausats ho troben incongruent. "S'ha de pronunciar per les dues bandes", critica Miquel Toll, un dels estudiants. Coincidint amb què aquest divendres es compleixen cinc anys de les càrregues, i recordant que el mateix rector Sergi Bonet n'ha demanat l'arxiu, els encausats reclamen al jutge el sobreseïment del cas. "El procés es deu a una judicialització política", afirma Toll.

Summary: Els encausats per les càrregues a la UdG reclamen a fiscalia que concreti si vol dur a judici els dos mossos investigats


La circulació de trens per les dues vies entre Sants i Clot Aragó està interrompuda des de tres quarts de nou de la nit a causa de l’atropellament d’una persona, segons ha informat Renfe. La companyia ferroviària ha desviat els trens de les línies R2 nord i R11 per Plaça de Catalunya. Pel que fa als trens Regionals del corredor i R2 sud, inicien i finalitzen el seu recorregut a Barcelona Sants. L’empresa també alerta que es poden produir retards superiors als 30 minuts en els serveis de Rodalies al seu pas per Barcelona.

Summary: Interrompuda la circulació de trens entre Sants i Clot Aragó per un atropellament a Passeig de Gràcia


El programa de donació de còrnies de l'hospital de Palamós (Baix Empordà) i Palamós Gent Gran ha aconseguit quinze donants en els primers sis mesos des de la seva posada en funcionament. És el segon centre mèdic de la demarcació que el posa en marxa després de que s'iniciés al Josep Trueta de Girona l'any 2016. Per tal de fer tot el procés, des de la informació als familiars fins a l'extracció del teixit ocular, set professionals de l'hospital de Palamós han rebut una formació específica. Els receptors de les còrnies són persones amb distròfies, edemes corneals o lesions i infeccions a l'ull. En alguns casos, la única manera de recuperar la visió és amb un transplantament. Cada còrnia es pot dividir en dos segments i ajudar a dues persones diferents. L'hospital de Palamós i la residència assistida Palamós Gent Gran van posar en marxa el passat mes de juny el programa per a fomentar la donació de còrnies i teixits oculars. Aquesta iniciativa ja es va implantar a l'Hospital Josep Trueta de Girona el 2016 i el centre empordanès s'ha convertit en el primer d'àmbit comarcal que l'adoptava.   En aquests sis primers mesos, el programa ha aconseguit una quinzena de còrnies. Aquest teixit ocular s'envia al Banc de Sang i Teixits de Catalunya que després redistribueix en funció de les necessitats clíniques. El servei d'oftalmologia de l'hospital de Palamós també fa transplantaments de còrnia. En concret, des del 2008 se n'han fet un total de 32.   Una part clau del programa ha estat la formació de part del personal de l'hospital del Baix Empordà. Set professionals d'infermeria i medicina s'han especialitzat en diferents parts del procés com són la detecció, l'entrevista amb els familiars dels donants i l'extracció de la còrnia.   Amb aquesta formació, tot el procés es pot fer íntegrament al centre. Aquest fet evita que els familiars, un cop ha mort la persona, hagin d'esperar més a l'hospital per fer l'operació. De cada còrnia donada se'n poden beneficiar fins a dues persones ja que es pot dividir en dos segments diferents.   Els receptors d'aquestes donacions són, sobretot, pacients amb distròfies i edemes corneals que en alguns casos suposen la pèrdua de la visió. Un altre col·lectiu que se'n beneficia és el de persones amb lesions o infeccions oculars.   Malgrat que el donant sigui una persona ja morta, la còrnia és un teixit viu que demana un transplantament abans d'una setmana després de l'extracció. Si es conserva a 31 graus de temperatura, el teixit es pot fer servir fins al cap de tres setmanes.   Els donants de còrnies poden ser totes les persones de 2 a 89 anys d'edat. Fins i tot, les persones que han patit miopia, estigmatisme o hipermetropia, si han estat operades de cataractes o han patit un càncer.

Summary: El programa de donació de còrnies de l'hospital de Palamós aconsegueix quinze donants en els primers sis mesos


El líder de JxCat i eurodiputat electe, Carles Puigdemont, ha demanat aquest diumenge una solució del Parlament Europeu per al més d'un milió de votants que li van donar suport a les europees i que encara no tenen representació a la cambra perquè no se li ha permès assumir l'escó. En resposta a una piulada del Parlament Europeu sobre el Dia Internacional de la Democràcia, Puigdemont ha recordat el cas de Catalunya. "Em van elegir més d'un milió de persones, però encara espero que respecteu la seva voluntat. Ajudareu als nostres votants?", ha demanat Puigdemont. La publicació de l'Eurocambra destaca que més de 200 milions de persones van votar a les europees del maig i demana "promoure els valors de la tolerància i la democràcia".

Summary: Puigdemont a l'Eurocambra: "Em van elegir més d'un milió de persones, però encara espero que respecteu la seva voluntat"


La Generalitat de Catalunya ha licitat les obres de reforma i ampliació de l'Institut Montsoriu d'Arbúcies, a la comarca de la Selva. Els treballs, que s'allargaran un any, nou mesos i quinze dies, tenen un pressupost de 4.941.701,32 euros , 5.979.458, 60 euros amb IVA inclòs. Les empreses interessades podran presentar les seves ofertes fins el proper 10 de febrer a la una del migdia. El projecte consisteix en la rehabilitació bàsica, general i l'ampliació d'aquest centre de secundària, una actuació molt reivindicada durant els darrers quatre anys pel consistori municipal. Les obres serviran per reformar completament l'edifici històric i ampliar el centre educatiu per donar cabuda a l'alumnat. Actualment hi estudien 427 alumnes però la previsió, amb aquesta ampliació, és comptar amb més línies i cicles formatius de mecànica, soldadura, electricitat i gestió administrativa.  L'any 2002 ja es va fer una ampliació d'aquest centre amb noves aules, un segon pati i gimnàs però, tant l'Ajuntament com l'equip docent del centre i el Departament d'Ensenyament tenien clar que calia fer una actuació més global.  Des del consistori assenyalen que no descarten traslladar algunes aules a diversos equipaments públics perquè les obres puguin avançar més ràpidament.  Els treballs també preveuen adequar l'edifici existent al Codi Tècnic de l'Edificació i es farà un estudi de totes les patologies que pateix el centre per poder-les reparar posteriorment, ja sigui en l'àmbit dels elements estructurals com els sistemes de calefacció, electricitat i enllumenat.  El projecte té previst rehabilitar 3.400 metres quadrats actuals i ampliar el centre uns 780 metres quadrats més. El projecte de licitació que porta per nom 'Execució de les obres de reforma i ampliació de l'Institut a 3/2 línies + cicles formatius a l'Institut Montsoriu d'Arbúcies' es va publicar aquest passat dijous 14 de gener i té un pressupost bàsic de 4.941.701,32 euros sense IVA, uns 6 MEUR amb l' IVA del 21% inclòs.  L'obertura de les propostes tècniques rebudes es farà a les oficines d'Infraestructures.cat el proper 23 de febrer del 2016 i les propostes econòmiques el 15 de març del 2016. Segons el projecte, les obres s'allargaran més d'un any i nou mesos.

Summary: Liciten per gairebé 5 MEUR les obres d'ampliació de l'institut Montsoriu d'Arbúcies


La Guàrdia Civil va detenir la setmana passada un home de 21anys de nacionalitat italiana que formava part d'una organització dirigida des d'Itàlia dedicada al narcotràfic. L'organització criminal va passar de transportar l'haixix de Barcelona a Roma en dobles fons de cotxes, a fer enviaments massius de paqueteria postal camuflant la droga en edredons i llibres per evitar els controls a causa de la prohibició temporal de la lliure circulació per la covid-19. L'home va ser detingut en la primera fase de l'operació Diapositiva acusat d'un delicte de tràfic de drogues i pertànyer a una organització criminal. Es van intervenir 30 kg d'haixix, un cotxe d'alta gamma i 8 telèfons mòbils. La Guàrdia Civil no descarta més detencions. Aquesta organització criminal tenia una important capacitat logística que li va permetre adaptar el seu funcionament davant les circumstàncies generades per la pandèmia de la covid-19 i mantenir el rendiment. Utilitzaven inhibidors i detectors de freqüència per passar desapercebuts. El ciutadà detingut era l'únic que actuava des de territori espanyol, des d'on s'encarregava de canalitzar els enviaments postals amb droga.

Summary: Detingut a Barcelona un home que enviava droga a Roma camuflada en edredons i llibres


El Tribunal Suprem ha anul·lat la condemna d'un any de presó per delicte d'enaltiment del terrorisme imposada per l'Audiència Nacional a un home per una sèrie de tuits que va publicar entre 2013 i 2015 referits al regidor basc del PP assassinat per ETA Miguel Ángel Blanco i sobre el seu desig que ETA i els GRAPO actuessin contra determinats polítics i mitjans de comunicació. La Sala Segona absol l'acusat, barceloní, davant l'escassa difusió i lleu impacte causat pels tuits, per la qual cosa, "tot i el mal gust de les expressions", el cas ha de quedar fora de l'àmbit penal. L'usuari Sad Darius @Dariojfry té menys de 800 seguidors a Twitter. El tribunal destaca que la desmesura del contingut dels missatges "no assoleix el retret penal en la mesura que són expressions aïllades, i el seu coneixement general no resulta de la publicació, sinó de la localització posterior, i la seva divulgació "va més enllà de la pretensió de l'emissor", així com per "la seva escassa difusió i el lleu impacte causat", que fa que, tot i el mal gust de les expressions, hagi de quedar fora de la tipicitat penal. A més, afegeixen els jutges del Suprem, "la crida a l'acció no és real, no és seriosa, en la mesura que l'apel·lació es fa a organitzacions terroristes, feliçment, desaparegudes". Entre els tuits publicats per l'acusat, figuraven: "tots els d'Intereconomía com Miguel Ángel Blanco", "em pixo a l'AVT", "vull un selfie amb el clatell de Miguel Ángel Blanco", "Respondre Esperanza Aguirre, assassina de nens se't queda curta. Que tornin els GRAPO i ETA i us donin el que et mereixes, escòria", "Atacs al PP. Llàstima que les bombes no van esclatar. I que no hi hagués ningú a dins. Espero que almenys això provoqui un efecte crida", o "Coi, en comptes de tirotejar Charlie Hebdo ja podrien haver anat a la redacció del mundo o el país, molt més productiu". El Suprem comparteix que les frases recollides no es justifiquen en la llibertat d'expressió, i poden ser tingudes com afrontoses a la convivència, però creu que han de quedar fora de la tipicitat penal un cop realitzada la necessària ponderació amb la connexió amb el terrorisme i la valoració d'elements de context, de medi emprat, difusió, antiguitat, l'afectació social, i també vista la proporcionalitat de la pena amb la naturalesa del fet.

Summary: El Tribunal Suprem absol un tuitaire favorable a ETA i els GRAPO perquè no va tenir gaire difusió


El portaveu de Democràcia i Llibertat al Congrés, Francesc Homs, ha assegurat aquest dimecres en una entrevista telefònica a Catalunya Ràdio que la seva formació està "clarament" a una posició contrària a la investidura del líder del PSOE, Pedro Sánchez, i veu "bastant improbable" que finalment es decanti per l'abstenció, tot i que no ho ha descartat. Segons Homs, el fet que Sánchez hagi dit públicament que no busca el seu suport demostra la "contradicció" del líder dels socialistes, que va demanar als partits que no posessin vetos als acords i alhora tanca la porta a formacions que han impulsat un procés democràtic a Catalunya. També ha assegurat que les propostes del PSOE que "sempre generen desconfiança absoluta" com es va demostrar, ha dit, als "incompliments" de Zapatero respecte a l'Estatut. "La nostra posició final que clarament és un no que és molt difícil que canviï". No ho ha volgut vincular directament a un referèndum però ha apuntat que DiL té el seu programa a Madrid i està "expectant" sobre aquesta qüestió. "Al final davant de tot això a nosaltres ens toca tenir un ull posat als moviments, escoltar educadament el que es faci i prendre les nostres decisions", ha dit. També ha apuntat que veu "clarament" que aquest és el final polític de Mariano Rajoy. "És evident que com a president del govern espanyol està als seus últims dies", ha sentenciat.

Summary: Homs reitera que DiL està al 'no' a la investidura a Sánchez i veu "bastant improbable" passar a l'abstenció


Bombers, Mossos d'Esquadra i Policia Local d'Almacelles (Segrià) busquen des de dos quarts d'onze del matí un home de 48 anys del qual no han transcendit més dades. Segons han explicat els Bombers, aquesta persona estava ingressada a l'hospital Sant Joan de Déu del municipi lleidatà, i al matí n'ha sortit. En veure que no tornava s'ha alertat els serveis d'emergència, que han començat la recerca per les immediacions de la zona. Fins al moment la cerca no ha donat resultats.

Summary: Bombers, Mossos i Policia Local busquen un home de 48 anys a Almacelles


El tinent d'alcaldia de Seguretat de Barcelona, Albert Batlle, ha celebrat aquest dijous la incorporació de més agents dels Mossos d'Esquadra a la ciutat en els propers mesos. "Una bona notícia per encarar amb garanties la junta de seguretat de demà i la nova etapa que iniciem", ha apuntat a través del seu compte de Twitter. El conseller d'Interior, Miquel Buch, ha anunciat que destinaran 320 agents més a la capital catalana. Aquest és el principal compromís que portarà el conseller a la Junta de Seguretat Local que l'alcaldessa de Barcelona, Ada Colau, ha convocat per aquest divendres davant la sensació d'inseguretat que hi ha entre els ciutadans.

Summary: Batlle celebra la incorporació de més mossos a Barcelona en els propers mesos


La defensa alemanya de Carles Puigdemont ha celebrat aquest dijous la decisió del tribunal d'Schlewsig-Holstein de deixar el president destituït en llibertat sota fiança i de rebutjar tramitar l'euroordre pel delicte de rebel·lió. En un comunicat, l'advocat Till Dunckel, del bufet Nesselhauf que porta el cas de Puigdemont, ha dit que l'acusació per rebel·lió era "vergonyosa" i que "òbviament" la justícia alemanya l'ha hagut de rebutjar perquè "no tenia base". Així mateix, la defensa ha informat que el jutge alemany vol més informació sobre les acusacions per malversació de fons abans de decidir com procedir. "Respectem aquesta decisió del tribunal", ha dit la defensa de Puigdemont.

Summary: La defensa alemanya de Puigdemont celebra la decisió del jutge perquè l'acusació de rebel·lió era "vergonyosa"


El ministre diu que el nou rècord de víctimes mortals no ha d'afectar la "moral" dels ciutadans ACN Madrid.-El ministre de l'Interior, Fernando Grande-Marlaska, ha apuntat aquest dimecres en una entrevista a TVE que les xifres de morts per coronavirus que es registren aquests dies -864 en les últimes 24 hores- "no han d'afectar la moral" dels ciutadans ni impliquen cap mancança en les decisions que s'han adoptat durant l'estat d'alarma, perquè corresponen a contagis "anteriors a les mesures". "Ja he dit que aquestes dues setmanes serien difícils", ha dit, però "aquestes persones es van infectar abans de les primeres mesures de confinament acordades" i el confinament "ha evitat contagis i morts en un numero important".

Summary: Marlaska diu que les xifres de morts corresponen a contagis previs al confinament


Els Mossos d'Esquadra, el jutjat de la Bisbal i la fiscalia de menors investiguen una agressió sexual a una menor de 12 anys en una fàbrica abandonada de la Bisbal d'Empordà. Segons informa El Punt Avui, els agressors són cinc adolescents, companys d'institut de la víctima. El cas, que ha transcendit ara, va passar el mes de maig, però els Mossos d'Esquadra no en van tenir coneixement fins al juny. Víctima i agressors es coneixen perquè, com informa el diari, van junts al mateix institut. El grup, després d'aconseguir una fotografia de la menor despullada, l'hauria coaccionada i abusat sexualment d'ella. Els Mossos d'Esquadra van detenir dos dels adolescents per coaccions i agressió sexual i van encartar els tres restants (perquè com que tenen menys de 14 anys, són inimputables). Segons ha avançat El Punt Avui, el cas va destapar-se a principis d'estiu. Concretament, al mes de juny, que és quan els Mossos d'Esquadra van tenir-ne constància. L'agressió sexual, que va passar en una fàbrica de terrissa abandonada, però, hauria tingut lloc al maig. La víctima i els agressors es coneixien perquè van junts al mateix institut. La menor de 12 anys hauria entrat voluntàriament a la fàbrica amb la resta del grup. Un cop allà, explica el diari, els agressors la van convèncer perquè es despullés i li van fer fotos amb un mòbil. Després, la van coaccionar i van abusar-ne sexualment. Després de tenir coneixement del cas, els Mossos d'Esquadra van obrir una investigació. Van localitzar el cinc adolescents i en van detenir dos d'ells per coaccions i agressió sexual. Aquests dos joves tenen edats compreses entre els 14 i els 18 anys. Pel què fa als tres adolescents restants, els agents els van encartar (perquè com que encara no han complert els 14 anys, són inimputables). Segons les informacions a les quals ha tingut accés El Punt Avui, la policia no va localitzar la fotografia on apareixia la noia despullada. Tot i això, van confiscar el mòbil d'un dels adolescents –el qui l'hauria feta- perquè els experts informàtics dels Mossos analitzin el terminal i puguin mirar de localitzar-la. Els Mossos d'Esquadra van informar del cas a la fiscalia de menors i també als jutjats de la Bisbal d'Empordà.

Summary: Investiguen cinc adolescents per agredir sexualment una menor de 12 anys en una fàbrica abandonada a la Bisbal d'Empordà


El portaveu del grup municipal de CiU, Joaquim Forn, ha celebrat aquest dimarts l’acord Generalitat-Ajuntament de Barcelona per fer arribar la línia 10 de metro a la Zona Franca. “És una gran notícia pels veïns del barris de la Marina i pels del conjunt de Barcelona”, ha assenyalat Forn, que també ha aplaudit que l’equip de Colau ja assumeixi com “un bon mecanisme” que el consistori avanci a la Generalitat diners “per a qüestions prioritàries per la ciutat” a canvi d’ampliar patrimoni adquirint solars i edificis. Molt menys optimistes s’han pronunciat els grups municipals del PP i C’s, que han carregat contra el pacte: “Colau segueix finançant els pedaços del Govern amb la capital catalana”, ha sentenciat el portaveu adjunt popular, Javier Mulleras. Per la seva banda, i des del partit taronja, el regidor Santiago Alonso ha acusat la Generalitat “d’enganyar als barcelonins” amb les inversions a la capital catalana.  El regidor del grup municipal de C’s ha volgut posar de relleu que el conseller de Territori i Sostenibilitat, Josep Rull, “hagi confessat que el Govern destina 450 MEUR anuals al manteniment de la L9 del metro, que mai ha entrat en servei”. “Amb una inversió de 450 milions d'euros a Barcelona es podria, per exemple, reduir a la meitat les tarifes del transport públic, reformar completament la Ronda de Dalt i cobrir tots els trams que reclamen els veïns o completar la cobertura de les vies de la Sagrera”, ha enumerat Alonso. “És lamentable que els diferents governs de la Generalitat hagin dut a terme una gestió tan nefasta perquè està perjudicant greument a tots els barcelonins”, ha afegit el regidor de C’s. El portaveu adjunt del grup popular, Javier Mulleras, també s’ha referit a les desiguals inversions de la Generalitat en l’apartat ferroviari. “El Govern ha invertit 407 MEUR en els Ferrocarrils del Vallès però segueix castigant Barcelona, ja que només destinarà 44 MEUR per obrir 2 de les 8 estacions de metro de la L9/L10 que necessita la Zona Franca”, ha criticat Mulleras, que ha parlat d’un pressupost necessari de 170 milions d’euros. D’altra banda, el regidor popular ha exigit que s’expliqui com s’han valorat els immobles del conveni “per saber si Colau ha fet un regal més a la Generalitat”. “Tal i com ja va fer amb el conveni de la Model l’alcalde Trias, que va sobrevalorar immobles per pagar més a la Generalitat”, ha conclòs Mulleras.

Summary: CiU celebra l’acord Generalitat-Barcelona per fer arribar l’L10 a la Zona Franca: “És una gran notícia pels veïns”


El Consell de Col·legis de Metges de Catalunya denunciarà davant la Fiscalia la cooperativa ‘Dolça Revolució’ i a l'agricultor i activista de Balaguer impulsor de la medicina alternativa, Josep Pàmies. Segons ha anunciat a Twitter el president del Col·legi de Metges de Barcelona, Jaume Padrós, presentaran una denúncia divendres pels delictes de “publicitat enganyosa i contra la salut pública” pels “tractaments” contra el coronavirus que Pàmies va anunciar per les xarxes. En uns vídeos que ‘Youtube’ ja ha retirat, Pàmies apuntava que el diòxid de clor, MMS, podia curar la covid-19 en 24 hores.

Summary: Els col·legis de metges de Catalunya denunciarà Josep Pàmies per promocionar falsos "tractaments" per a la covid-19


Els dos sindicats fan una crida a alumnes d'instituts i facultats en la segona jornada de mobilitzacions ACN Barcelona.-Milers d'estudiants han sortit aquest dijous als carrers de Barcelona per protestar contra la sentència de l'1-O. Convocats pel Sindicat d'Estudiants (SE), que ha organitzat tres dies de vaga, i pel Sindicat d'Estudiants dels Països Catalans (SEPC), els joves, d'instituts i facultats, s'han trobat a la plaça Universitat per iniciar una marxa amb destí a la plaça Sant Jaume. S'han pogut sentir crits d'independència', 'llibertat presos polítics' o 'jo empresonaria la monarquia', però també 'Buch dimissió' o 'els Mossos també són forces d'ocupació'. Les dues organitzacions han denunciat l'actuació policial de la policia catalana aquesta setmana i han demanat la dimissió de Buch, en el cas de SE, i de tot l'executiu català, en el cas de SEPC.

Summary: Milers d'estudiants surten als carrers de Barcelona per protestar contra la sentència de l'1-O


Aquesta tècnica, que ja s'utilitzava a l'Hospitalet, permet substituir els tractaments convencionals en certs casos ACN Barcelona.-L'ICO de Girona i el de Badalona han començat a utilitzar la radioteràpia intraoperatòria per tractar el càncer de mama. Aquesta tècnica, ,que ja s'utilitzava a l'Hospitalet des del 2015, permet substituir els tractaments de radioteràpia convencional en una selecció de pacients amb càncer de mama de bon pronòstic, millorant així la qualitat de vida amb els mateixos resultats de curació. En el mateix acte quirúrgic d'extracció del tumor s'aplica radiació directament sobre el llit tumoral, la zona on es troba el tumor, per evitar que les cèl·lules canceroses es tornin a reproduir. La implementació s'ha fet conjuntament amb els seus corresponents hospitals de referència: l'Hospital Josep Trueta a Girona i el Germans Trias a Badalona. Els casos de les pacients tractades als tres centres de l'ICO són avaluats, analitzats i revisats pels comitès de càncer de mama de cada centre i tractats en les unitats funcionals. Aquest esforç de coordinació entre professionals de l'ICO i els hospitals de referència aporta un plus de qualitat, ja que els diferents especialistes atenen les pacients de forma integrada i en equip, consensuant les decisions sobre diagnòstic i tractament. La radioteràpia intraoperatòria s'aplica mitjançant un equip portàtil que permet aplicar radiació en el mateix acte quirúrgic i després de l'extracció del tumor. S'aplica sobre el llit tumoral, que és on es produeixen més del 90% de les recaigudes en les pacients amb càncer de mama.  Aquest tractament, que acostuma a durar uns 20 minuts, permet reduir la toxicitat i les complicacions, a més d'escurçar la durada de la teràpia de manera definitiva. Les pacients que es poden beneficiar d'aquesta tècnica han de complir uns criteris específics: tenir més de 60 anys i un tumor de baix risc i sense afectació ganglionar.  Aquesta tècnica permet estalviar la posterior radioteràpia convencional, d'una durada de 6 a 7 setmanes aproximadament.

Summary: L'ICO de Girona i el de Badalona comencen a utilitzar la radioteràpia intraoperatòria per tractar el càncer de mama


Mascaretes, rentat de mans, distància de seguretat, i prohibició de fer-se abraçades o petons. Amb aquestes normes clares, els alumnes de l'institut-escola Sant Jordi de Navàs han pogut retornar aquesta setmana a les aules per acomiadar-se dels seus mestres i amics. Això sí, aquest retorn ha estat per torns –no més d'11 alumnes alhora- i esglaonat –una hora assignada per cada grup-. La directora del centre, Maria Alba Casellas, ha expressat a l'ACN que és un "bon acomiadament", ja que després de més de tres mesos de confinament "necessitàvem fer un tancament". "Poder veure els alumnes ens fa començar l'estiu amb moltes més ganes de tirar endavant amb la 'nova normalitat'", ha subratllat.  Les escoles catalanes s'acomiaden aquesta setmana d'un final de curs marcat per la pandèmia de la covid-19. Tot i que el tercer trimestre s'ha fet íntegrament de manera telemàtica, els centres han obert al mes de juny per acollir alumnes de P3 a P5 i algunes sessions en els cursos de finals d'etapa. Aquesta setmana, però, és l'última del curs i hi ha alguns centres que han decidit obrir les portes perquè els alumnes puguin recollir les seves pertinences i acomiadar-se dels seus companys i mestres.  És el cas de l'institut-escola Sant Jordi de Navàs, al Bages. El centre, que compta amb 520 alumnes, ha decidit organitzar diferents franges horàries perquè els alumnes d'Infantil, Primària i Secundària puguin anar-hi de manera presencial. Els nens i nenes només tenen una hora de temps, ja que entre grup i grup s'han fixat dues hores de marge perquè hi hagi temps per desinfectar les aules i les zones comunes per on passa l'alumnat.  La directora de l'escola, Maria Alba Casellas, ha explicat en declaracions a l'ACN que els alumnes "venen molt contents a buscar les seves coses, a parlar amb els seus mestres i a retrobar-se amb els companys, la veritat és que és un bon acomiadament, ja que necessitàvem fer un tancament de tot aquest temps que hem estat confinats". De fet, Casellas ha dit que els alumnes ja s'havien anat veient de forma regular a través de videoconferències, ja que l'escola n'organitzava dues cada setmana, però creu que no és el mateix veure's a través d'una pantalla que presencialment.  "El pitjor del confinament ha estat que no he pogut veure els meus amics" A l'aula de quart de Primària de l'institut-escola Sant Jordi de Navàs han aflorat els sentiments amb el retrobament. Els alumnes feia més de tres mesos que no es veien i aquesta setmana s'han pogut retrobar amb els seus companys i la seva mestra. A més, han visionat un vídeo on la resta de professors de l'escola els enviaven missatges d'ànims i de bon estiu.  La Clàudia, una de les alumnes, ha relatat que, malgrat que ha vist coses bones al confinament com ara el fet que ha pogut passar més temps amb la família, la part dolenta ha estat que "no he pogut veure els meus amics". La Martina també ha vist una part positiva al confinament, i és que ha pogut llegir molts més llibres del que és habitual, però té clar que prefereix l'escola presencial: "puc estar amb els amics i els professors sempre et poden ajudar més que els pares".  Més implicació de les famílies Des de l'institut-escola de Navàs han fet un esforç de reflexió per veure què han tret de positiu d'aquests mesos d'ensenyament a distància i la seva directora en destaca el vincle que s'ha creat amb les famílies. "Els pares i mares que sovint no poden entrar a l'escola, ara han pogut crear molt més vincle amb nosaltres, i això és molt positiu perquè està comprovat que quan les famílies participen, els alumnes aprenen molt més", ha subratllat. Mirada posada en el curs vinent A Navàs estan treballant amb la possibilitat que de cara el curs vinent els alumnes no hagin d'anar amb mascaretes ni hagin de mantenir distàncies de seguretat dins de l'aula. Segons ha relatat Casellas, la seva proposta és que es creïn una espècie de "petites famílies", de manera que es pugui garantir en tot moment la traçabilitat. La idea del centre és fer grups d'entre 17 i 18 alumnes amb un professor referent per a cada grup i que seria la persona que els acabaria impartint totes les matèries. "Seria una mica com el professor d'abans, que pugui fer una mica de tot, i entre nosaltres ens aniríem assessorant per fer-nos tots una mica especialistes", ha dit Casellas. Això també els permetria continuar apostant pel treball cooperatiu i per projectes.

Summary: Comiat per torns i amb grups reduïts, el final de curs atípic d'un centre del Bages


Les famílies dels Agents Rurals morts a Aspa (Segrià) faran una reclamació patrimonial a la Generalitat d'entre 150.000 i 200.000 euros per cadascuna. Segons l'advocat d'aquesta acusació particular, Pau Simarro, en els propers dies engegaran un procés contra l'Administració per un suposat delicte contra la seguretat dels treballadors, i si s'arxiva faran aquesta reclamació d'indemnització que podria arribar als 400.000 euros en total. Simarro ho considera així perquè els dos agents rurals anaven a ''pit descobert'' pel camp mentre els caçadors van armats. A més a més, lamenta que després dels tràgics fets del passat 21 de gener, han sortit a la llum una ''sèrie de denúncies'' d'agents rurals que asseguren haver patit amenaces per part de caçadors que també els han encanonat amb les seves escopetes. Simarro ha remarcat que fins que no s'ha hagut de lamentar la mort de dos Agents Rurals per part d'un caçador la Generalitat no ha establert mesures de seguretat com la col·locació d'armilles antibales i també l'ús d'una escopeta per a les patrulles que fan els controls de caça, que ara, a més a més, també van de tres en tres en comptes d'anar dos agents sols. Segons l'advocat que representa les famílies, el cas dels Agents Rurals morts a Aspa és similar al dels Bombers morts a l'incendi d'Horta de Sant Joan, per la qual cosa, la Generalitat ha d'assumir la seva part de culpa en el tràgic succés.

Summary: Les famílies dels Agents Rurals morts a Aspa reclamaran a la Generalitat 400.000 euros


L'executiva dels Verds-Equo del País Valencià, integrant de la coalició Compromís, ha valorat de manera molt positiva la proposta d'acord presentada per Iniciativa del Poble Valencià a l'executiva de la coalició per a un pacte electoral amb Podemos, obert a altres formacions, de cara a les eleccions espanyoles del pròxim 20 de desembre. A través d'un comunicat enviat aquest dijous, el consell executiu dels Verds ha considerat que la proposta és "positiva i molt generosa" per a totes les parts, en contemplar les reclamacions de Compromís, com ara la possibilitat de tenir grup parlamentari propi, el portaveu i un repartiment equitatiu de les llistes electorals.  El coportaveu dels ecologistes, Julià Álvaro, ha defensat l'oportunitat de l'acord  com "la millor manera d'aconseguir un canvi polític a l'estat espanyol  al servei dels interessos de totes les persones que viuen al País Valencià". En aquest sentit,  ha defensat que "no pot ser que els prejudicis ens separin del  nostre camí,  que sempre ha estat de suma i que aquesta vegada ens pot dur  a ser protagonistes del canvi de model polític, econòmic i territorial a l'estat espanyol".  Verds-Equo del País Valencià ha informat que la proposta d'acord amb Podemos se sotmetrà a referèndum entre tots el afiliats de l'organització una vegada es concretin els seus terminis definitius, i ha afegit que és "una oportunitat única per aconseguir un grup parlamentari propi d'obediència estrictament valenciana, que trenqui amb el tradicional bipartidisme al País Valencià". En paraules del coportaveu, "no podem desaprofitar l'ocasió de tindre Joan Baldoví al front d'un grup parlamentari".

Summary: L'executiva dels Verds-Equo valora positivament la proposta de candidatura Compromís-Podemos al Congrés


Jaume Alonso-Cuevillas, l’advocat dels consellers destituïts del PDeCAT que es troben en presó provisional ha arribat aquest divendres a les 10 del matí al centre penitenciari per fer la primera visita a Josep Rull, Jordi Turull i Joaquim Forn després del seu ingrés aquest dijous al vespre i portar-los maletes amb pertinences personals. Jaume Alonso-Cuevillas té pendent de visitar també aquest divendres la consellera destituïda Meritxell Borràs, que es troba –juntament amb Dolors Bassa- a Alcalá-Meco. Al llarg del matí també està previst que passi per aquest centre penitenciari l’advocat dels consellers d’ERC, Andreu van der Eynde, que representa Oriol Junqueras, Dolors Bassa, Raül Romeva i Carles Mundó. L’advocat de l’exconseller Santi Vila, Pau Molins, ja ha dipositat la fiança de 50.000 euros que li va imposar la jutgessa Carmen Lamela, i espera que el seu client abandoni aquest mateix divendres el centre d’Estremera.

Summary: L’advocat dels consellers del PDeCAT ingressats a Estremera els fa la primera visita a presó


El Ple de la Diputació de Lleida ha donat llum verda al pressupost de la institució per al 2017, amb els vots favorables de CiU, PSC i UA i les abstencions d'ERC, PP i C's, mentre el regidor de la CUP hi ha votat en contra. El pressupost consolidat per a l'any vinent ascendeix a 122.951.587,48 euros, un 16% superior al de l'actual exercici. Com a principal novetat, destaca el Pla extraordinari d'inversions per al món local, que comptarà amb una dotació de 15 milions d'euros per al 2017 –per a l'obtenció dels quals la diputació lleidatana recorrerà a crèdit-, i d'aquests diners, 10 milions d'euros aniran directament per publica concurrència als ajuntaments lleidatans. El president de la Diputació de Lleida, Joan Reñé, ha destacat que és el pressupost de la història de la diputació "més clarament abocat a donar suport als ajuntaments" i ha remarcat que l'esforç per reduir l'endeutament dels darrers anys ha permès tirar ara endavant aquest pla, que ha de permetre suplir el finançament d'inversions locals després de la supressió del PUOSC.

Summary: La Diputació de Lleida aprova un pressupost de 122,9 MEUR per al 2017, un 16% superior al d'aquest any


El Conselh Generau d'Aran ha confirmat un atac d'ós a un ramat de 2.500 ovelles a la boca sud del túnel de Vielha (Val d'Aran). Més de 150 ovelles van resultar mortes com a conseqüència de l'atac. Va ser el passat dia 8 quan el pastor que les vigila a la muntanya va observar que el ramat s'havia despenyat per un penya-segat. Els Agents Rurals del Conselh Generau van trobat nombrosos excrements d'ós a la zona. Per aquest motiu ja s'han tramitat els corresponents expedients per cobrar les indemnitzacions. El ramat correspon a dos pastors (Ribagorça i Pla de Lleida). A finals de juny es va produir un atac d'ós que va provoca una mort d'un total de 169 ovelles. En aquella ocasió el ramat era de pastors francesos que i els animals havien travessat la muntanya fins a Tavascan (Lladorre).

Summary: Atac d'ós a un ramat de 2.500 ovelles a la Val d'Aran


Tenien una casa llogada a Corbera de Llobregat on conreaven la droga i un pis a Barcelona on la preparaven ACN Barcelona.-Els Mossos d'Esquadra han desarticulat un grup criminal dedicat al cultiu interior i al tràfic de marihuana. Tenien llogada una casa independent de grans dimensions a Corbera de Llobregat on conreaven la droga i un pis a Barcelona on la preparaven per la venda. Obtenien una collita d'uns 60 quilos de marihuana l'any i un benefici estimat de prop de 300.000 euros anuals. Els agents van detenir el 29 d'abril dos homes de 73 i 34 anys i nacionalitat italiana com a presumptes autors d'un delicte contra la salut pública, defraudació de fluid elèctric i pertinença a grup criminal. També van arrestar una dona de 33 anys i nacionalitat russa per un delicte contra la salut pública.  La investigació va començar a principis de febrer a partir d'una informació sobre la casa de Corbera, on hi podria haver una plantació interior de marihuana gestionada per persones de nacionalitat italiana. Els agents van constatar que es tractava d'un grup criminal que cultivava marihuana per a la seva posterior distribució mitjançant paqueteria.  En tot moment miraven de passar desapercebuts entre els veïns de la zona. Portaven una vida discreta i senzilla per no cridar l'atenció. L’habitatge estava condicionat amb aïllant per evitar que algun dels residents pogués percebre la forta olor de la marihuana. A més, havien punxat la llum. D’aquesta manera podien anar fent plantacions rotatives durant l’any i obtenir així una collita cada dos mesos. Això els proporcionava uns 60 quilos de marihuana l’any i un benefici estimat de prop de 300.000 euros anuals.   Al pis de Barcelona la preparaven i l’empaquetaven per a la seva posterior distribució. En aquest cas era un immoble ocupat on hi dormien habitualment.  Els policies també van acreditar que en el grup també hi havia un home que s’encarregava de les tasques de jardineria a la plantació de Corbera.   Els Mossos van fer el 29 d'abril dues entrades i registres als immobles de Corbera i Barcelona i  van intervenir 485 plantes, deu quilos de marihuana ja preparada per a la seva distribució, documentació que vinculava els arrestats amb el tràfic de drogues, diners en efectiu i estris i material destinats al cultiu de marihuana. Van detenir els dos principals investigats i també una dona que feia vida habitual al pis de Barcelona i que participava de l'activitat delictiva. Els arrestats van passar a disposició judicial l’1 de maig i el jutge va decretar l’ingrés a presó preventiva per a un dels homes i llibertat amb càrrecs per a les altres dues persones Queda pendent la detenció de l’home que feia les tasques de jardiner, pel qual s’ha emès una ordre de detenció.

Summary: Desarticulen un grup criminal dedicat al cultiu interior i al tràfic de marihuana


La número dos de JxCat al 28-A, Laura Borràs, veu una "falta de respecte" que el president del govern espanyol i líder del PSOE, Pedro Sánchez, "invisibilitzi" Catalunya en el programa electoral. En roda de premsa des del faristol del Parlament, Borràs ha afegit que és "del més eloqüent" que ni tant sols hi sigui i assenyala que és una demostració que no es vol resoldre políticament la situació. "Que no incorpori Catalunya, diu molt sobre a quin lloc estan les seves prioritats", ha afegit. D'altra banda, Borràs ha qualificat de "nefasta notícia" l'oferiment del líder de Cs, Albert Rivera, de pacte postelectoral al líder del PP, Pablo Casado.  Per a Borràs, que hi hagi oferiments al "bloc de la ultradreta" per un govern que continuï fent bandera del 155 és una mala notícia i ha afegit que l'aplicació d'aquest article de la Constitució és "de les coses més terribles que han passat".

Summary: Borràs veu una "falta de respecte" que Sánchez "invisibilitzi" Catalunya en el seu programa electoral


L'Ajuntament d'Amposta ha invertit 7.800 euros en la substitució de la il·luminació del vestíbul de l'edifici consistorial que, segons els seus càlculs, podrà recuperar en "pocs mesos" i li permetrà estalviar més del 90% de la factura d'aquesta instal·lació. L'operació ha suposat substituir un cablejat del 1959, de 125 volts, i les 650 bombetes de 40 wats per altres de tecnologia LED, que redueixen el consum de 24 kwh a 2. Segons el govern municipal, el nou sistema reduirà considerablement els costos de reposició de bombetes i manteniment, que fins aquests moments s'elevaven a 3.550 euros anuals. Durant el 2016, el consistori preveu estendre la renovació de tot l'enllumenat públic amb tecnologia LED per estalviar més de 300.000 euros anuals.

Summary: L'Ajuntament d'Amposta canvia les bombetes del vestíbul per estalviar el 90% de la despesa de llum


El film d'Stéphan Balay 'Vitis Prohibita, Le Retour Des Cépages Résistants' ha estat el gran guardonat del Festival Internacional de Cinema del Vi i el Cava MOST 2019 a Vilafranca del Penedès, amb el Gran Premi del Jurat valorat en 3.000 euros, perquè "descobreix una història de rebel·lia i resistència del vi". En una edició que ha trencat rècords d'assistència i ha superat els 5.300 espectadors segons l'organització, Héctor Montaño també s'ha endut un premi, concretament el del Jurat de la secció Brot 2019 per la pel·lícula 'Demasiado lejos para oírlo todo', per valor de 1.000 euros. Es premis honorífics han estat per a l'actriu i el director catalans Assumpta Serna i Ventura Pons, en reconeixement a la seva "dilatada trajectòria cinematogràfica". Mentre que el Jurat del Gran Premi del Jurat ha estat format per Audrey Doré, guanyadora del premi a la Millor Sommelier de Catalunya; l’escriptora i crítica especialitzada en cinema Núria Vidal; Casimiro Torreiro, historiador, professor universitari i programador del Festival de Màlaga; Joan Asens, elaborador del Celler Orto Vins i membre de la Junta de la D.O. Montsant i de la Junta de l’Associació Prioritat; i Pilar Sanmartín, viticultora del Celler Bàrbara Forés; el Jurat de la secció Brot ha comptat amb la participació de Josep Julien, dramaturg i actor de teatre, televisió i cinema; Jordi Sánchez-Navarro, programador, professor de cinema i assagista de cinema, i Mònica Rovira, realitzadora i actriu. D'altra banda, a la secció Collita 2019 els guanyadors han estat 'Celler cooperatiu de Gandesa. Testimonis' d'Oriol Gràcia i Esther Benet, amb el premi Vi català en motiu del seu centenari; 'El vino, el mundo y nosotros' d'Antonio Lobo, que ha recollit el premi a Projecció Internacional i a qui se li ha valorat que expliqués la història "d'un triomf, un fracàs i una projecció de futur"; i 'Vinho' d'André Laranjinha, que ha recollit el guardó a Millor Documental i que ha estat premiat per explicar "una realitat que desapareix" des del "rigor" cinematogràfic. També han estat reconeguts 'Patchwork' de María Manero Muro, que ha aconseguit el Premi a Millor Ficció per com "reflexa la realitat de les relacions humanes de forma imaginativa"; 'DO Penedès. 2.700 anys' de Jordi Escofet com a Millor Promocional per com "convida a conèixer i gaudir"; i 'L'invisible' de Sergey Tsoller, que s'ha endut el Premi Arrels perquè el jurat ha considerat que recorda que "el vi també és fruit d'unes energies invisibles, meravelloses, màfiques i úniques a cada vinya". El Premi del Jurat Jove ha estat per a 'Vaca' de Marta Bayarri, amb un jurat format per Núria Folch, Ferran Calvet i Ferran Margarit que ha volgut reconèixer el seu caràcter "crític" i el seu "atreviment" en el "contundent retrat" de l'ànima humana i animal; mentre que 'Pizza' d'Aitor de Kintana Moraza i Iñaki Rikarte Egidazu ha rebut el Premi del Públic. Una edició amb rècord de participació Segons el festival, l'augment d'assistència –que xifren en unes 500 persones més des de l'última edició- es deu a la major cobertura mediàtica del certamen, que ha fet que hi hagi un increment de públic d'arreu de Catalunya i que s'hagi ampliat l'origen i els perfils d'assistents. Així, assenyalen que el públic fidel també ha crescut i és "cada cop més transversal", de manera que va als esdeveniments cinèfils però també a les sessions de cinema del vi i de tastos. Com remarquen, una de les activitats que té més èxit al festival és la fórmula dels tastos amb pel·lícula, de la qual destaquen "l'extraordinària implicació dels ponents". El Most als Cellers també consideren que  "ha funcionat molt bé", en bona part gràcies a la proactivitat dels cellers per programar accions enoturístiques singulars que complementen la projecció. El festival, que ha durat deu dies, ha fet aquest diumenge a la tarda la seva festa de cloenda, durant la que s'han lliurat els premis i s'ha fet la preestrena del film 'La hija de un ladrón', òpera prima de Belén Funes protagonitzada per Eduard Fernández i Greta Fernández. El festival continuarà entre el 27 de novembre a l'1 de desembre al Priorat.

Summary: 'Vitis Prohibita, Le Retour Des Cépages Résistants' d'Stéphan Balay guanya el Gran Premi del Jurat del MOST 2019


La diputació permanent del Senat ha decidit aquest dijous per unanimitat mantenir en 6 el nombre de senadors,  ja designats per les Corts Valencianes, una vegada que es constitueixi de nou la cambra després de les pròximes eleccions del 26 de juny. Els grups ajornen la reducció de senadors que plantejaven a causa de la revisió del padró, atès que atès que el País Valencià ha passat dels 5.004.844 milions d’habitants als 4.980.689 actuals. Els grups han tingut en consideració l’informe jurídic que havien sol·licitat a les Corts Valencianes. L’informe del parlament valencià comunica que s’han de mantenir els sis senadors territorials designats  fins el final de la legislatura autonòmica i defensa que el seu mandat no s’extingeix amb la celebració de les noves eleccions perquè està vinculat a la duració de la legislatura autonòmica.  El president de les Corts Valencianes, Enric Morera, ha valorat la decisió del Senat celebrant que "la posició de les Corts Valencianes era la correcta, tant l’informe jurídic com la posició de tots els grups parlamentaris, és a dir, que ja hem designat sis senadors territorials i, per tant, eixa designació per part de les Corts Valencianes és absolutament vàlida". Morera ha afegit que des del parlament valencià, "ens congratulem que s’haja tingut en compte el punt de vista jurídic i institucional de les Corts per part del Senat".

Summary: El Senat mantindrà els 6 senadors ja designats per les Corts Valencianes fins el final de la legislatura autonòmica


Una avaria en el sistema de senyalització entre Mollet Sant Fost i Montmeló i una altra en un tren de mercaderies entre Torredembarra i Sant Vicenç de Calders, ambdues ja resoltes, han complicat la circulació ferroviària aquest divendres al matí en algunes línies de Rodalies i Regionals. Així, la línia de Rodalies R2 i l'R11 de Regionals han sumat retards d'uns vint minuts com a conseqüència de l'avaria en el sistema de senyalització entre Mollet Sant Fost i Montmeló, segons ha informat Renfe. La incidència, que ha afectat els dos sentits de la circulació, ha començat poc abans de dos quarts de vuit del matí i s'ha allargat fins a tres quarts de vuit del matí. Per altra banda, s'han registrat demores superiors al quart d'hora a les línies R14, R15 i R16 i també a l'RT1 per l'avaria en tren de mercaderies entre Torredembarra i Sant Vicenç de Calders. La incidència ha començat a un quart i mig de set del matí i s'ha allargat fins passades les vuit del matí.

Summary: Retards a l'R2 i en quatre línies de Regionals per una avaria en el sistema de senyalització i en un tren de mercaderies


El SAP-FEPOL denuncia que hi ha Mossos de trànsit que han de sortir a patrullar sols per falta d'efectius a Figueres i Olot. El sindicat alerta que els estan arribant queixes d'agents d'aquestes zones que denuncien que, fins i tot, han d'anar sols en torns de nit, "malgrat trobar-nos en un nivell 4 sobre 5 d'alerta antiterrorista". "Anar sol és molt complicat però en el moment actual encara més", insisteix el portaveu del sindicat, Toni Castejón. Castejón recorda que la policia està entre els objectius terroristes i que, tot i que son "comprensius" amb la falta d'efectius que hi ha, "no es pot posar en perill la vida dels nostres companys". El sindicat ja ha fet arribar una carta a la direcció general del cos i reclamen als caps de l'Àrea Regional de Trànsit de Girona i, especialment, dels sectors de Figueres i Olot, que no ordenin ni permetin aquest tipus de patrullatge.   El SAP-FEPOL denuncia l'augment del patrullatge amb un sol agent dels Mossos a l'Àrea Regional de Trànsit de Girona i, especialment, a les zones de Figueres i Olot. El sindicat alerta que estan rebent nombroses queixes d'efectius de trànsit que "es veuen obligats a fer patrullatge unipersonal" i que, en alguns casos, fins i tot ho han de fer en torns de nit.  El portaveu del sindicat, Toni Castejón, recorda que es manté el nivell 4 sobre 5 d'alerta i que la policia es troba entre els objectius dels terroristes. L'atac a la comissaria de Cornellà (Baix Llobregat) n'és un exemple, asseguren des del sindicat. Castejón diu que, com a mínim haurien de sortir a patrullar dos agents i que ho faci un de sol és "sempre un risc" però que la situació actual ho accentua encara més.  "Som comprensius amb la manca d'efectius, que trànsit s'està notant moltíssim, però el que no pot ser és que es posi en perill la vida dels nostres companys", insisteix. Castejón insisteix que el sindicat fa anys que denuncia la falta d'agents i demana que situacions com les que s'han produït en aquestes dues poblacions no es torni a repetir.  Per això, han fet arribar una carta a la direcció general del cos i també demanen als caps de les àrees de Girona, Figueres i Olot que no ordenin ni permetin aquest tipus de patrullatge i que "posin per davant la seguretat de tots els efectius policials".  En un comunicat, el sindicat diu també que "l'excusa" per ordenar aquestes pràctiques és que "els propis especialistes prefereixen aquest tipus de patrullatge". "El cert és que, des de la nostra organització, considerem  que al darrere hi ha el veritable i etern objectiu de fer créixer les estadístiques", remarquen.

Summary: El SAP-FEPOL denuncia que hi ha Mossos de trànsit que han de  patrullar sols per falta d'efectius a Figueres i Olot


El president de la Generalitat, Quim Torra, considera que no hi ha cap divisió interna en el PDeCAT i s'ha mostrat confiat que el congrés serveixi per "sumar confluències". En referència a la seva absència al congrés, Torra ha recordat que no milita al PDeCAT. "Li desitjo molta sort, penso que és un congrés crucial per fer més forts els instruments que han d'acabar portant aquest país a la llibertat i a fer efectiva la República", ha dit. Sobre les diferències en el si del partit i si corre risc de divisió, Torra ha emplaçat a preguntar-ho directament al PDeCAT, si bé ha mostrat el seu convenciment que aquest extrem no es donarà. "No crec que hi hagi divisió en el PDeCAT, compartim el mateix objectiu que és fer República", ha reiterat. "El PDeCAT és un partit independent a la Crida, però són dues iniciatives que han d'acabar confluint", ha conclòs. Torra ha fet aquestes declaracions aquest dissabte al migdia en el marc d'una visita institucional a la Festa del Renaixement a Tortosa.

Summary: Torra no veu cap divisió en el PDeCAT i confia que el congrés serveixi per "sumar confluències"


El text que presenta la formació taronja reclama que "es garanteixi la neutralitat dels edificis públics, especialment en període electoral"   ACN Tarragona.-Ciutadans (Cs) denunciarà a les juntes electorals de la demarcació vuit ajuntaments que mantenen penjades independentistes. Cs ja ha interposat denúncia, per "pancartes i simbologia partidista", en el cas de Tarragona, Reus, Valls i la Selva del Camp, i ho farà en els pròxims dies contra Torredembarra, Tortosa, l’Ampolla i l’Ametlla de Mar. El text presentat assenyala "l’incompliment de la resolució que obliga el Govern i els ajuntaments a garantir la neutralitat de tots els espais públics, especialment en període electoral". Recorda, a més, que "tot i les diferents resolucions de la Junta Electoral Central i de les provincials, als balcons de diferents ajuntaments tarragonins i també d’edificis municipals continuen penjades pancartes i simbologia amb un contingut clarament partidista, que s’associa amb algunes de les formacions que es presenten a les eleccions". Per això, a la denúncia, Cs demana a les juntes electorals de zona de Tarragona, Reus, Valls, Tortosa i el Vendrell que "obliguin els ajuntaments a retirar la pancarta i qualsevol altre símbol partidista de les façanes d’edificis municipals" i que "tant els consistoris com la resta d’administracions garanteixin el compliment del principi de neutralitat". Des de Ciutadans es reclamen "unes eleccions del 10-N lliures i uns edificis públics que representin a tots els catalans, no només a una part".

Summary: Cs denunciarà a les juntes electorals vuit ajuntaments tarragonins que mantenen penjades pancartes independentistes


Lleida Lliure de Franquisme exigeix al nou alcalde Fèlix Larrosa la retirada "immediata" d'aquells noms de carrers de la ciutat dedicats a persones que haurien tingut alguna relació amb el règim franquista. La plataforma ciutadana fa la petició "davant del reconeixement per part del nou Paer en Cap de l'existència de noms franquistes al nomenclàtor lleidatà, un fet que havia negat Àngel Ros". Després del seu nomenament, Larrosa es va comprometre a adreçar des de la Paeria una consulta al Memorial Democràtic amb l'objectiu d'escatir els debats sobre noms de carrers de la ciutat de Lleida que puguin generar polèmica com és el cas dels nou carrers per als quals Lleida Lliure de Franquisme en reclama el canvi de nom en considerar que estan dedicats a personatges vincuats amb el franquisme. Tot i això, la plataforma recorda a Larrosa que "el Memorial Democràtic "no té per funció la de substituir els ens locals en les seves responsabilitats públiques i compromisos democràtics". La plataforma defensa que "Lleida no pot seguir enaltint el feixisme en el moment de major augment del feixisme en les societats del nostre entorn i més concretament a Catalunya per part dels qui neguen els drets i llibertats col·lectives". Per això, des de Lleida Lliure de Franquisme exigeixen a l'alcalde Fèlix Larrosa "que faci  un pas valent i retiri els noms franquistes perquè Lleida llueixi amb tota la dignitat i memòria d'aquells que van sacrificar la vida per la democràcia i les llibertats entre els quals molts socialistes".

Summary: Lleida Lliure de Franquisme exigeix al nou alcalde la retirada "immediata" dels noms "franquistes" de carrers


La darrera assemblea local d’Esquerra a Vilanova i la Geltrú ha acordat apostar per un pacte a quatre bandes amb JxCat, Capgirem Vilanova-CUP i Som VNG per fer “un govern de concentració al més ampli possible”. Al seu torn, però, les assemblees dels cupaires i els morats han consensuat vetar els post convergents, en la línia del que ja havien avançat els caps de llista de les respectives formacions. Amb aquests posicionaments oposats, l’alcaldable republicana, Olga Arnau, admet que la recta final de les negociacions serà complexa però confia que aconseguiran convèncer Capgirem i Som VNG. “El més important és que hi ha un objectiu comú, i cal treballar junts per arribar-hi”, assegura, en referència a evitar l’alcaldia del PSC i crear una alternativa sobiranista amb 15 de 25 regidors del ple. Arnau lamenta que durant les converses d’ençà de les eleccions hagi topat amb “condicions de bloqueig” per part de les assemblees de Capgirem Vilanova-CUP i Som VNG, que es neguen en rodó a tancar un acord de govern amb JxCat. Anticapitalistes i morats insisteixen en demanar als tres regidors post convergents que donin suport a Arnau només per a la investidura. Això garantiria l’alcaldia a ERC per després, diuen, afrontar un govern a tres bandes sense JxCat. En canvi, l’assemblea dels republicans, ara per ara, aposta per una àmplia coalició a quatre. Olga Arnau considera que la negociació es pot afrontar en dos esglaons –investidura i govern-, per trobar en els dos casos la fórmula que pugui convèncer totes quatre formacions. “No descarto que arribem a esgotar l’últim minut abans del 15 de juny per tancar una entesa”, apunta. Abans d’arribar a aquesta data, ERC té previst celebrar una nova assemblea i una altra roda de reunions amb els quatre partits implicats a la negociació. Al seu torn, JxCat manté el seu posicionament inicial. Els post convergents defensen la creació d’un govern alternatiu al PSC, format per una coalició amb ERC i Capgirem Vilanova-CUP, sense descartar també una entesa amb Som VNG. En tots els casos, JxCat ja advertia l’endemà de les eleccions que la seva intenció és votar a favor de la investidura de la candidata d’ERC si això inclou un pacte de govern, i remarcaven que no estaven disposats a cedir només els vots per al ple del 15 de juny. CUP i Som VNG ja preparen programa de govern  Mentrestant, Capgirem Vilanova-CUP i Som VNG consideren que ara la pilota és a la teulada d’Esquerra i l’insten a desencallar la situació: volen que es descarti l’entrada a govern de JxCat i els convenci de facilitar el seu suport a la investidura. Els cupaires insisteixen que Junts per Catalunya van comprometre’s públicament a Twitter durant la campanya electoral a investir l’alcaldessa republicana més votada, i els reclamen que compleixin amb allò que van publicar a les xarxes socials. Tant cupaires com morats insisteixen que les seves posicions de veto a un govern amb JxCat ja estan fixades i, a priori, no obriran cap nou debat assembleari. Mentre esperen reacció d’Esquerra per a que desencalli la negociació amb JxCat, CUP i Som VNG ja han començat a treballar una proposta de programa de govern confiant en què prosperarà l’executiu amb ERC.   Si finalment descarrilen les negociacions entre ERC, JxCat, Capgirem Vilanova-CUP i Som VNG, el proper 15 de juny assolirà l’alcaldia el socialista Juan Luis Ruiz, que va ser la llista més votada a les eleccions, amb 7 regidors. Ruiz s’ha mostrat disposat a dialogar amb altres formacions per eixamplar el gruix del govern i ha lamentat els vetos plantejats per la majoria de partits contra els socialistes, mentre ja va anunciar que estava disposat a governar en minoria.

Summary: L’assemblea d’Esquerra a Vilanova avala un pacte de govern que inclogui JxCat però Capgirem-CUP i Som VNG mantenen el veto


L'empresari bagenc Pere Abadal Genescà, fill dels fundadors del Forn de Cabrianes, ha mort aquest dimecres als 82 anys. Abadal va ser un dels impulsors del negoci després que els seus pares obrissin el primer dels forns a Cabrianes (Sallent), l'any 1933. Quatre dècades després, amb la seva dona van seguir els seus passos i en van engegar un Sallent. Els fills del matrimoni també han mantingut l'ofici familiar i el 1987 el projecte va créixer significativament gràcies a l'adquisició d'un l'obrador a Sant Fruitós de Bages. Amb botigues a diferents municipis bagencs, el seu 'pa de l'avi', va ser escollit el 2019 com un dels millors de Catalunya.

Summary: Mor l'empresari bagenc Pere Abadal, un dels impulsors del Forn de Cabrianes


Catalunya celebrarà el Dia Mundial de la Poesia amb més de 200 actes i activitats, la majoria d'ells aquests dijous, en més de 100 municipis distribuïts per 41 comarques del país. Aquesta és la dotzena edició en què la Institució de les Lletres Catalanes participa en aquesta iniciativa de la Unesco, que compleix enguany vint anys. La diada té com a data el 21 de març de 2019, Equinocci de Primavera a l’Hemisferi Septentrional. La poeta i doctora en Farmàcia, Rosa Fabregat (Cervera, 1933) ha escrit el poema d'aquesta edició: 'Poesia. Música de l’ànima teixida amb paraules'. El director sortint de la Institució de les Lletres Catalanes (ILC), Joan-Elies Adell, ha dit a la presentació aquest dimarts que la diada ha de ser "una taca d'oli poètica" arreu del territori, que tindrà com a part central un acte a l'Arts Santa Mònica. A l'acte central de l'Arts Santa Mònica es primarà la part artística a la institucional, ha detallat Adell, amb diverses lectures i projeccions que volen convertir la cita amb "la festa de la poesia". En l'acte hi serà present la poeta Rosa Fabregat, que llegirà el poema escrit per a l'ocasió. A més, la ILC divulgarà el poema escollit per celebrar la diada en un gran nombre de llengües, algunes de les quals extremament minoritzades, gràcies també al compromís i il·lusió de moltes persones voluntàries. Aquesta activitat a Catalunya està concebuda en plena sintonia amb el principal 'leit motiv' d’aquesta acció global de la Unesco: donar suport a la diversitat lingüística a través de l'expressió poètica i oportunitat a les llengües amenaçades de ser un vehicle de comunicació artística en les seves comunitats respectives. "És important celebrar-ho per donar veu a la llengua. Som conscients que hem d'alimentar la nostra llengua i donar-li suport cada dia", ha dit la presidenta de la Federació Catalana d’Associacions i Clubs Unesco, Dolors Reig. També permet traçar la llengua com un patrimoni que considera que és "fràgil" i necessita "cura". La diada, com ha explicat la Institució de les Lletres Catalanes, té com a propòsit promoure l'ensenyament de la poesia, fomentar la tradició oral dels recitals poètics i donar suport a les petites editorials. Així mateix, té l'objectiu de crear una imatge atractiva de la poesia en els mitjans de comunicació "per tal que no es consideri una forma antiquada d'art, sinó una via d'expressió que permeti a les comunitats transmetre els seus valors més interns i reafirmar-se en la seva identitat". Finalment, segons l'ILC, es tracta també de restablir el diàleg entre la poesia i les altres manifestacions artístiques, com el teatre, la dansa, la música i la pintura. Aquest any s'ha editat el fullet commemoratiu del Dia Mundial de la Poesia amb el poema 'Poesia. Música de l’ànima teixida amb paraules', escrit per a l'ocasió per la poeta Rosa Fabregat, en català i traduït a vint llengües. Ha estat distribuït per tot el país gràcies a la col·laboració del Servei de Biblioteques de la Generalitat, a la xarxa de centres del Consorci per a la Normalització Lingüística, al Gremi de Llibreters de Catalunya i a les delegacions del Govern a l’exterior. Les vint llengües a les quals ha estat traduït el poema en el fullet són alemany, amazic, anglès, àrab, castellà, eslovè, filipí, francès, grec, guaraní, hindi, italià, mandinga, occità, polonès, portuguès, romanès, rus, urdú i xinès. "Són les llengües que més es parlen a Catalunya a més del català", ha explicat Adell. El fins ara director de la Institució de les Lletres Catalanes serà substituït per l'editor, traductor, rapsode i escriptor Oriol Ponsatí-Murlà, segons s'ha donat a conèixer aquest dimarts.  El 2012 es van organitzar arreu del territori 83 activitats. Els anys 2013 i 2014, des de la Institució es van impulsar 120 i 150 actes respectivament. El 2015 van ser 246; el 2016, 268; el 2017, 255 actes i el 2018, 270. Dels més de 200 actes convocats -de moment-, 45 són a l'àmbit metropolità; 20 a la Catalunya Central; 22 a Terres de l'Ebre; 30 a Girona; 31 a Lleida; 53 al Camp de Tarragona, i també un al País Valencià i a un altre a les Illes Balears. Organitzadors En les dates al voltant del 21 de març s'han programat activitats a diverses poblacions de les terres de parla catalana, a càrrec de diferents poetes i lectors i en diferents llengües. Aquestes lectures són promogudes per la Institució de les Lletres Catalanes i organitzades a través de la Federació Catalana d'Associacions i Clubs Unesco, els Serveis Territorials del Departament de Cultura, el Departament d’Educació el Departament de Justícia, el Servei de Biblioteques de la Generalitat de Catalunya, el Consorci per a la Normalització Lingüística, l'Institut Ramon Llull, el Gremi de Llibreters de Catalunya, la Fundació Catalana Síndrome de Down i l'Institut d’Estudis Baleàrics. Aquest any s’incorporen al projecte les delegacions del Govern a l'exterior, que també distribueixen el poema d’enguany i les seves traduccions.

Summary: Catalunya celebrarà el Dia Mundial de la Poesia amb més 200 actes en més de 100 municipis


La fiscalia de Lleida ha recorregut al Tribunal Suprem la condemna de cinc anys de presó imposada per l'Audiència de Lleida al veí de Lleida de 52 anys que va obligar la seva filla de nou anys a fer-li una fel·lació. Considera la sentència insuficient, ja que el ministeri públic demanava dotze anys de presó i s'oposa a l'aplicació efectuada per la sala del semiatenuant d'alcoholisme. Segons la sentència, va quedar demostrat que l'acusat va fer entrar la nena a l'habitació de matrimoni amb l'excusa d'anar a fer la migdiada junts i després va bloquejar la porta amb una cadira per perpetrar l'abús. L'home, J. O. S., de nacionalitat espanyola, havia estat condemnat el 26 de febrer de 2014 per tres delictes de maltractament; a la seva dona i els seus dos fills menors, a quatre mesos de presó i treballs en benefici de la comunitat. Ara ha estat condemnat a cinc anys de presó per un delicte d'abús sexual a menors de tretze anys que va tenir lloc en data no determinada però abans del febrer de 2014.  La nena va explicar els abusos el 28 d'octubre de 2014. La fiscalia demanava dotze anys de presó però l'Audiència de Lleida va rebaixar la pena un grau perquè va aplicar el semiatenuant d'alcoholisme ja que l'home estava diagnosticat d'alcoholisme crònic i moltes vegades arribava a casa borratxo. La condemna, ara recorreguda per la fiscalia, imposa també a l'home cinc anys de llibertat vigilada quan surti de la presó i li prohibeix comunicar-se o acostar-se a menys de 100 metres de la nena durant sis anys. A més, també se li ha retirat la pàtria potestat durant sis anys i haurà d'indemnitzar la menor amb 9.000 euros per danys morals.

Summary: La fiscalia de Lleida recorre els cinc anys de presó per l'home que va obligar la seva filla a fer-li una fel·lació


La dinovena edició de la Piraguada popular de la Plataforma en Defensa de l'Ebre (PDE) ha denunciat aquest diumenge el "desequilibri econòmic, mediambiental i la pèrdua de persones" que han sofert les Terres de l'Ebre amb el minitransvasament de l'aigua cap a Tarragona, coincidint amb el trentè aniversari de la creació del Consorci d'Aigües de Tarragona (CAT). Un dels portaveus de la PDE, Joan Antoni Panisello, ha demanat que es reverteixen els cabals del riu al·legant que no es pot sostenir l'economia d'un territori amb "els recursos que no tenen i mantenir aquesta infraestructura espoliant-ne un altre". Enguany, en la piraguada hi han participat unes 200 persones que han recorregut dotze quilòmetres des de Xerta, parant a Aldover, fins a arribar a Tortosa, on han protagonitzat un acte reivindicatiu.

Summary: La Piraguada de la PDE denuncia "l'espoli" de l'aigua i la fuga de talent ebrenc


El número 2 al Senat de Ciutadans (C's) per Girona, Marc Tarrús, ha assegurat que el partit s'ha fixat com un dels objectius reduir l'IVA del sector cultural i rebaixar-lo al 7%. Tarrús assegura que "desfer la pressió fiscal als artistes és un deure ineludible dels nostres governants" i que el seu partit té clar que "cultura és riquesa i cal fomentar-la". Per reactivar el sector, el número 2 també proposa que les quotes que paguin els autònoms del sector es modulin en funció dels beneficis que obtinguin, prenent com a referència el salari mínim interprofessional". "Ciutadans vol posar fi a la precària situació en què es troba la cultura i els seus creadors", ha assegurat Tarrús, que a més de professor també és poeta i escriptor. Ciutadans (C's) per Girona ha escollit el número 2 de la seva candidatura al Senat per presentar les propostes que defensa el partit per al sector cultural. Marc Tarrús, que va després d'Héctor Amello a la candidatura, és docent de professió, però també escriptor i poeta. Per revitalitzar el sector, proposa reduir l'IVA cultural (actualment, al 21%) i donar avantatges fiscals als autònoms que en viuen.  "Cultura és riquesa social i motor de creixement econòmic en països del nord d'Europa; si volem assolir un PIB cultural competitiu hem de reduir les taxes impositives als nostres artistes i a les indústries culturals que els recolzen i els donen a conèixer", ha assegurat Tarrús. "Per això, creiem que un IVA reduït del 7% i una quota d'autònoms en funció dels seus beneficis per sobre del salari mínim interprofessional pot ser decisiu per a l'economia d'un sector seriosament perjudicat per les polítiques fiscals del govern", hi ha afegit. "Ciutadans vol posar fi a la situació precària en què es troba la cultura i els seus creadors", ha dit el número 2 de la candidatura al Senat per Girona. "Desfer la pressió fiscal als artistes és un deure ineludible dels nostres governants", ha conclòs.

Summary: Marc Tarrús (C's): "Desfer la pressió fiscal als artistes és un deure ineludible dels nostres governants"


Els partits sobiranistes, sindicats de treballadors i ANC i Òmnium han anunciat una "manifestació massiva" el 16 de febrer a la Gran Via de Barcelona "en defensa de la democràcia" i "contra la judicialització de l'exercici de drets fonamentals". En una roda de premsa al Palau Robert, representants del sobiranisme han presentat mobilitzacions unitàries contra la causa general de l'1-O. A banda de la manifestació a Barcleona, també han fet una crida mobilitzar-se a Madrid el 16 de març -han assegurat que n'estan concretant els detalls-, i han donat suport a la vaga general del 21 de febrer convocada per la Intersindical-CSC. En el marc de l'inici del judici, convoquen aturades de 10 minuts a les 12 h davant els centres de treball el 12 de febrer, així com "grans mobilitzacions" desecentralitzades a la tarda.

Summary: El sobiranisme anuncia manifestacions "massives" el 16-F a Barcelona i al març a Madrid contra el judici de l'1-O


Marta Vilalta assegura que s'estan buscant les maneres que facin possible la delegació de vot de Puigdemont i Comín ACN Barcelona.-La portaveu d'ERC, Marta Vilalta, ha apostat per intentar la investidura del número dos de JxCat, Jordi Sànchez, per aprofitar "l'escletxa d'oportunitat" de la resolució de l'ONU. En una entrevista a 'El Matí de Catalunya Ràdio', Vilalta també ha afegit que s'haurà de buscar ràpidament una alternativa si la investidura de Sànchez no és possible. El Tribunal Suprem haurà de decidir si aquesta vegada el deixa sortir de la presó per assistir al ple del Parlament després de les mesures cautelars de les Nacions Unides. "No ens avancem als esdeveniments. Veurem com surt la investidura de Sànchez i sinó ràpidament a buscar alternativa perquè sempre hem defensat que ara més que mai necessitem recuperar les institucions per posar-les en mans de la ciutadania", ha defensat. D'altra banda, Vilalta ha explicat que els serveis del Parlament estan buscant maneres perquè els diputats Carles Puigdemont i Toni Comín puguin delegar el seu vot tenint en compte la seva situació actual a Alemanya i Bèlgica respectivament.  Vilalta considera que és una "gran oportunitat" tornar a posar sobre la taula la investidura de Sànchez per tal de fer "efectiva" la resolució de l'ONU i posar en evidència la justícia espanyola que no li va permetre sortir de Soto del Real per ser investit president de la Generalitat. "Hem d'aprofitar totes les escletxes d'oportunitat i l'hem de fer valer", ha afegit.  Preguntada per si hi podria haver investidura abans de Sant Jordi, Vilalta s'ha limitat a respondre que es treballa per una investidura i un govern efectiu "com més aviat millor". Segons la portaveu dels republicans, de forma immediata el president del Parlament, Roger Torrent, farà la ronda de contactes per fer efectiva la candidatura de Sànchez.

Summary: ERC aposta per intentar investir Sànchez i si no és possible buscar "ràpidament" una alternativa


L'Índex de Preus al Consum (IPC) a les comarques de Girona durant el mes de novembre va pujar tres dècimes i es va situar en el 0,4%, segons ha informat aquest divendres l'Institut Nacional d'Estadística (INE). D'aquesta manera, la inflació a la demarcació de Girona va registrar un valor una dècima per sota de la mitjana catalana, que va ser del 0,5% durant el mes de novembre. Per categories, els preus dels aliments i les begudes no alcohòliques van pujar un 2,6%, els de restaurants i hotels ho van fer un 1,9% i els de la sanitat un altre 1,5%. En canvi, van baixar un 3,7% els relacionats amb l'habitatge, l'aigua, l'electricitat, el gas i altres combustibles i un 0,3% els d'oci i cultura.

Summary: L'IPC s'enfila tres dècimes al novembre a les comarques de Girona i se situa en el 0,4%